Hurricane Sandy ກໍາລັງ ພັດເຂົ້າ ຝັ່ງຕາເວັນອອກ ຂອງສະຫະລັດ
ພາຍຸເຮີຣິເຄນແຊນດີ ກໍາລັງ​ພັດ​ເຄື່ອນ​ໄປ ​ຫາ​ຝັ່ງມະຫາ​ສະມຸດ ​ແອັດແລນ​ຕິກ ​ແລະ​ຄາດ​ວ່າ ຈະພັດເຂົ້າຝັ່ງສະຫະລັດ ໃນແລງວັນຈັນມື້ອື່ນ.
ເຂດພາກຕາເວັນອອກຂອງສະຫະລັດ ກໍາລັງຕຽມຮັບມືກັບໄພ ທໍາມະຊາດ ທີ່ບັນດານັກພະຍາກອນອາກາດ ຄາດວ່າ ຈະເປັນ ລົມພາຍຸລູກນຶ່ງທີ່ໃຫຍ່ທີ່ສຸດ ທີ່ຈະປະທະແຜ່ນດິນໃຫຍ່ສະຫະລັດ ພາຍຸທີ່ໃຫ້ຊື່ວ່າ Hurricane Sandy ກໍາລັງພັດເຄື່ອນຂຶ້ນໄປທາງ ຝັ່ງມະຫາສະມຸດອັດລັນຕິກ ແລະກໍຄາດວ່າ ຈະຮວມຕົວເຂົ້າກັບ ພາຍຸລະດູໜາວສອງລູກທີ່ພັດມາຈາກທິດເໜືອ ເພື່ອກໍ່ຮ່າງເປັນ ສິ່ງທີ່ນັກພະຍາກອນ ອາກາດເອີ້ນວ່າ ພາຍຸຜະສົມທີ່ຮຸນແຮງທີ່ ສຸດ ທີ່ມີລັດສະໝີກວ້າງໄກເຖິງ 1,200 ກິໂລແມັດ ແລະຈະສົ່ງ ຜົນກະທົບ ຕໍ່ຫຼາຍເຖິງ 60 ລ້ານຄົນ ຫລາຍໆຫົວເມືອງໃຫຍ່ໆ ກໍາລັງຕຽມຮັບມືກັບຜົນກະທົບຈາກລົມພາຍຸດັ່ງກ່າວ ຊຶ່ງມີໂຮມທັງ ວໍຊິງຕັນ ດີຊີ Baltimore, New York, Philadelphia ແລະ Boston ມີການຕິດ ຕາມເບິ່ງຄວາມຄືບໜ້າຂອງພາຍຸ ແລະການເຕືອນໃຫ້ລະວັງໄພ ເປັນໄລຍະໆ ຢູ່ຕາມຝັ່ງຕາເວັນອອກຂອງສະຫະລັດ ບ່ອນທີ່ຄາດວ່າ ພາຍຸເຮຣີເຄນ Sandy ຈະພັດປະທະໂດຍກົງ ເຂດໃດເຂດນຶ່ງ ໃນຕອນແລງວັນຈັນມື້ອື່ນນີ້ ຄາດວ່າຫລາຍໆລັດຈະປະສົບກັບກະແສລົມແຮງທີ່ສ້າງຄວາມເສຍຫາຍ ຝົນຕົກໜັກແລະ ນໍ້າຖ້ວມ ແລະຫິມະຕົກຢູ່ໃນບາງເຂດ ພາຍຸ Sandy ທີ່ວ່ານີ້ ມີລົມແຮງພັດໄວເຖິງ 120 ກິໂລແມັດຕໍ່ຊົ່ວໂມງ ພ້ອມກັບກະແສທີ່ທັ່ງມາໃນຄວາມແຮງທີ່ສູງກວ່າ ກະແສລົມຂອງພາຍຸເຮຣີເຄນນັ້ນ ແມ່ນສາມາດພັດໄປໄກເຖິງ 165 ກິໂລແມັດ ຈາກສູນກາງຂອງມັນ